Man (91) verkrag glo vriendin se kindArgieffoto ŉ 91-jarige man is Dinsdag in Mpumalanga in hegtenis geneem nadat hy glo ŉ 11-jarige meisie verkrag en haar twee sibbe mishandel het. Intussen word die kinders se ma, wat glo ook die verdagte se vriendin is, deur die polisie gesoek vir kinderverwaarlosing. Volgens brig. Leonard Hlathi, polisiewoordvoerder, het ŉ besorgde inwoner van wie die naam nie bekendgemaak is nie na die verdagte se huis in Bosbokrand gegaan en die drie kinders, ŉ 11-jarige meisie, vyfjarige seun en tweejarige meisie, in haglike omstandighede en sonder toesig aangetref. Die kinders het glo aan die inwoner gesê dat die verdagte sowel as hul ma hulle fisiek, emosioneel en seksueel misbruik het. Die 11-jarige meisie is glo by verskeie geleenthede deur die verdagte verkrag, soms in die teenwoordigheid van haar ma. Die inwoner het die kinders na ŉ naburige skool geneem waar die skoolhoof die polisie in kennis gestel het van gebeure. Die kinders is deur nooddienste ondersoek en behandel. Die departement van maatskaplike ontwikkeling het die kinders na ŉ veilige tuiste geneem. Die verdagte sal na verwagting vandag (Donderdag) in die Bosbokrand-landdroshof verskyn op aanklag van verkragting en mishandeling.